**201120**

**Г. А. Айронсайд**

***«Осылай Менің халқым Өзімді шынайы білмегендіктен құриды. Сендер осы білімді қажетсіз деп санағандықтан, Мен де енді сендерді діни қызметкерлерім болуға қажетсіз деп санаймын. Өздерің Құдайларыңның Таурат заңын естеріңнен шығарғандарың үшін Мен де енді сендердің балаларыңды жарылқауды есімнен шығарамын.»***

***(Ошия 4:6)***

Генри Аллан Айронсайд екі жаста болған кезде, оның әкесі іш сүзегінен қайтыс болып, отбасын толық кедейлікке қалдырды. Анасы екі ұлын тамақпен қамтамасыз ету үшін тігіншілікпен айналысуға мәжбүр болды. Бұл отбасында ақша үнемі жеткіліксіз болатын, бірақ өмірбаяншылар бір ерекше жағдай туралы айтады. Генридің анасы дастарқан жайып, бәрінің ыдыстарына қарапайым су құйды. Ұлдар мен анасы үстелге жайғасты, оның үстінде тамақ болмағанына қарамастан, ең болмағанда су үшін алғыс айтып, мінажатта бастарын иіп отырды. Олар мінажаттарын аяқтай салысымен біреу есікті қақты.

Кіреберісте, Айронсайд ханымға қарыз болған адам тұрды. Қолында ол бір қап картоп ұстап тұрды. Ол: «Ақшаның орнына картоппен қабылдай аласыз ба?» - деп сұрады. Жаратқан Ие бұл кісіні, анасы мен оның жас балаларының мінажатына бірден жауап беру үшін қолданды. Ақша жеткіліксіз болғанымен, Айронсайд ханым ұлдарына ақшамен сатып ала алмайтын рухани мұраны - Құдай Сөзіне деген аштықты бере алды.

Тоғыз-он жасында Генри біреудің Киелі кітапты жыл сайын оқуды үйреншікті еткені туралы естіді. Бала, дәл осылай істеп көруге шешім қабылдады. Ол неғұрлым көп оқыған сайын, Киелі Кітапқа соғұрлым сүйсіне бастады. Он төрт жасында, ол: «Енді қуып жеттім» - деді, өйткені Киелі Кітапты басынан аяғына дейін он төрт рет оқып шықты. Бұндай жетістікпен тіпті кейбір ересек адамдар мақтана алмайды.